石上可種麻
作者：薛季宣
朝代：宋

paragraphs: 石上可生麻，麻生豈成畦。
嫁婿得蕩子，猶如太常妻。
我作少年行，長安走新街。
長安三月春，桃李百花開。
平康諸女兒，艷麗驚寒梅。
蛾眉鬭連娟，佳期不須媒。
投我以木瓜，當歌共傳盃。
歌聲繫懷抱，知君在空閨。
期我以立春，清明未云來。
應作憶秦郎，高樓寄徘徊。
鸞膠世苦無，斷續何當諧。
閨中儻相憶，薰風有時回。